Pablo ร้านชีสทาร์ตส่งตรงมาจากเมืองโอซาก้า ประเทศญี่ปุ่น ร้านนี้ที่ญี่ปุ่นนั้นโด่งดังมานานมากแล้วครับ ดังถึงขนาดที่ว่าไม่ใช่ทุกคนที่ไปถึงโอซาก้าแล้วจะได้ทานด้วย เพราะบางทีมาถึงร้านบ่ายๆเย็นๆก็หมดแล้ว 

ตอนนี้อะไรๆก็เปลี่ยนไปแล้วครับ ทางร้านนั้นได้มาเปิดสาขาในเมืองไทยเรียบร้อยโดยกลุุ่มใบหยก สาขาแรกนั้นอยู่ที่ห้างสยามพารากอนครับ ทำให้คนไทยนั้นหาทานกันได้ง่ายขึ้น ดึกแค่ไหนก็ยังได้ทาน แต่ก็ต้องแลกด้วยกับการรอคิวอยู่หน่อย รสชาติหลังจากที่ได้ทานแล้วก็ต้องบอกเลยว่า เหมือนกับการทานอยู่ที่ญี่ปุ่นเลยครับ ไม่ต้องเสียเวลาเดินทางไกลไปทานก็อร่อยได้เหมือนกันครับ

[วิธีการเดินทาง]
ร้านนี้ตั้งอยู่ที่ชั้น G ของห้างสยามพารากอนครับ ร้านอยู่ในโซนด้านหน้าใกล้กับบันไดเลื่อนขึ้นไปยังชั้น M อยู่ใกล้ๆกับร้าน Häagen-Dazs เลยครับ การเดินทางมาที่ห้างนี้นั้นก็สะดวกสบายเพราะห้างตั้งอยู่ใจกลางเมืองเลยครับ จะมารถไฟฟ้าก็ได้ หรือจะขับรถมาจอดในห้างก็ได้เช่นกันครับ

[บรรยากาศ/การบริการ]
ร้านนี้เป็นร้านกลางทางเดินครับ ลูกค้าที่มาทานนั้นจะซื้อทาร์ตกลับไปทานที่บ้านก็ได้หรือจะนั่งทานเลยก็ได้เช่นกันครับ ทางร้านมีโต๊ะให้นั่งทานได้ด้วย ซึ่งลูกค้าก็ไม่ค่อยนั่งกันสักเท่าไรเน้นซื้อกลับไปทานที่บ้านกันหมด 

บรรยากาศร้านนั้นก็ดูดีทีเดียวครับ ตัวครัวที่ทำชีสทาร์ตนั้นเปิดโล่ง มีพนักงานยืนทำให้ดูระหว่างรอคิวกันไปได้ เห็นทุกกระบวนการเลยครับ ยั่วน้ำลายได้ดีทีเดียว 

ลูกค้าที่มาต่อคิวในช่วงแรกนี้นั้นก็ถือว่าเยอะพอสมควรครับ แต่จริงๆแล้วก็รอไม่นานก็ได้คิวซื้อแล้วครับ เพราะทางร้านทำชีสทาร์ตอยู่ต่อเนื่อง ช้าก็แค่ตอนต่อคิวจ่ายเงินนี่แหละครับ

การบริการของพนักงานในร้านนั้นก็ทำได้ดีครับ ยิ้มแย้มแจ่มใส อธิบายข้อมูลต่างๆทั้งการเก็บตัวทาร์ต โปรโมชั่นต่างๆ ก่อนรับออเดอร์เรียบร้อย ทุกออเดอร์นั้นพนักงานจะมีการถามชื่อลูกค้าไว้เพื่อนำไปเขียนบนใบเสร็จครับ เมื่อเราจ่ายเงินเรียบร้อยก็รอพนักงานเรียกชื่อเราได้เลยเมื่อพนักงานทำเมนูที่เราสั่งให้เรียบร้อยครับ

[รสชาติอาหาร/ความคุ้มค่า]
ร้านนี้เมนูหลักเมนูดังที่สุดของทางร้านก็คือชีสทาร์ตนั่นเองครับ รสชาติที่ทางร้านนำเข้ามานั้นก็มีทั้งแบบออริจินอล ชาเขียว ช็อกโกแลต รวมถึงมีไซส์มินิสำหรับคนที่กลัวทานไม่หมดอีกด้วย นอกจากนี้ก็ยังมีเครื่องดื่มแล้วก็ snack เล็กๆอีกหลายอย่าง ที่เหมือนกับที่ญี่ปุ่นเป๊ะๆเลยครับ

Original Cheese Tart (415 บาท)
- วันนี้ผมมาลองสั่งชีสทาร์ตรสออริจินอลดู ผมเองเคยทานชีสทาร์ตตัวนี้จากโอซาก้าเรียบร้อย รสชาตินั้นเหมือนกันเป๊ะครับ ไม่ต้องไปหาทานไกลถึงที่ญี่ปุ่นแล้วจริงๆ ตัวทาร์ตนั้นกรอบอร่อยใช้ได้ ชีสด้านในนั้นหวานมันเข้มข้นถูกใจ อร่อยมาก แต่สิ่งที่ผมยังไม่ค่อยชอบเท่าไรก็แยมส้มที่ทางร้านนั้นราดมาด้านบนครับ ผมว่ามันทำให้รสชาติของชีสนั้นเปลี่ยนไปเลยทีเดียว คนที่ชอบรสส้มอาจจะถูกใจ แต่สำหรับผม รสชาติมันจะดีกว่านี้ถ้าเป็นชีสล้วนครับ

วันนี้ผมลองขอพนักงานดูว่าขอไม่ราดแยมส้มด้านบนได้ไหม เพราะไม่ค่อยชอบเท่าไร แต่พนักงานบอกว่ามันจะผิดสูตรของทางร้านแล้วก็กลัวว่ารสชาติจะไม่อร่อย ฮ่าๆ ก็เข้าใจครับ แต่พอทานแล้วก็อย่างที่บอกไปแหละครับ ตักแต่ชีสด้านในทาน ส่วนแยมด้านบนนั้นก็ปล่อยให้คนอื่นกินไปแทน จบแบบฟินๆครับ 

ราคาของชีสทาร์ตนั้นแพงกว่าทานที่โอซาก้านิดหน่อยครับ แต่รสชาตินั้นเหมือนเลย ใครที่อยากลองไม่ต้องไปถึงโอซาก้าก็ได้ทานแล้วแบบสบายๆในบ้านเรานี่แหละครับ